Sukkelende EOH verkoop filiaal vir R250 m. | Netwerk24
Deur Petrus Malherbe 13 Desember 2019 10:42
Denis vervaardig tegnologie in die tandheelkundebedryf.Foto: Unsplash
In ’n verklaring Vrydag op die JSE se nuusdiens, Sens, sê EOH hy het van al sy aandele in Dental Information Systems (Denis) ontslae geraak.
Denis vervaardig tegnologie in die tandheelkunde en doen sake in Afrika, Europa en die VSA. EOH het dit in 2012 as deel van sy uitbreiding op die gebied van mediese tegnologie bekom.
EOH het nou die onderneming vir R170 miljoen aan AfroCentric Health verkoop.
As deel van die transaksie ontvang EOH ook R80 miljoen in dividende as die alleeneienaar van al Denis se aandele.
Dit bring die totale verkoopprys op R250 miljoen te staan.
Die transaksie is deel van EOH se volgehoue poging om van sy nie-kern-bates ontslae te raak soos wat hy sukkel om weer winsgewend te raak.
Die maatskappy se bedryfsverlies vir die afgelope boekjaar beloop R3,373 miljard en sy totale verlies vir dié tydperk beloop R4,8 miljard.
EOH sê in Vrydag se Sens-verklaring hy het reeds meer as R1 miljard se bates in die huidige kalenderjaar verkoop.
’n Groot gedeelte van die maatskappy se finansiële probleme is te wyte aan grootskaalse bedrog wat oor etlike jare daar gepleeg is.
Stephen van Coller, uitvoerende hoof, het in September erken dat bedrog van meer as R939 miljoen oor etlike jare in die tegnologiefirma gepleeg is.
Sestien werknemers is in verband met die bedrog afgedank en minstens 50 sakeondernemings, waaronder staatsondernemings, word by die bedrogspul betrek.
Ten spyte van EOH se finansiële verknorsing het sy direksie tog ’n totale vergoedingspakket van R19 miljoen vir Van Coller vir die huidige boekjaar goedgekeur.
Dit sluit in ’n bonus van R5 miljoen wat in Oktober vanjaar betaal is.
’n Oorweldigende meerderheid van EOH se aandeelhouers het op die maatskappy se algemene jaarvergadering verlede week teen die beplande vergoeding van sy topbestuur gestem.
AfroCentric Health is ’n filiaal van die genoteerde swart beleggingsbeheerdemaatskappy AfroCentric Investment Corporation.
Dié onderneming besit onder meer Medscheme, ’n administrateur van mediese fondse.
EOH se aandeelprys was Vrydag meer as 2,6% hoër op R12,57.
AfroCentric se aandeelprys het nie geroer nie en is steeds op R3,27.